ПРЕДЛОГ ЗАКОНА

О ОТКЛАЊАЊУ ПОСЛЕДИЦА ПОПЛАВА У РЕПУБЛИЦИ СРБИЈИ

I. ОСНОВНЕ ОДРЕДБЕ

1. ПРЕДМЕТ ЗАКОНА

Члан 1.

Овим законом уређује се отклањање последица поплава, односно активирања клизишта на подручју погођеном поплавама у Републици Србији, које су наступиле у мају 2014. године.

Подручје погођено поплавама, у смислу овог закона, обухвата поплављене и клизиштима угрожене делове територије Републике Србије, и то: град Београд ‒ градске општине Обреновац, Лазаревац, Младеновац, Гроцка и Раковица, градове: Сремска Митровица, Шабац, Лозница, Ваљево, Чачак, Ужице, Јагодина, Крушевац, Краљево, Крагујевац, Пожаревац и Зајечар, и општине: Бајина Башта, Косјерић, Пожега, Уб, Осечина, Љиг, Лајковац, Мионица, Богатић, Владимирци, Коцељева, Мали Зворник, Крупањ, Љубовија, Горњи Милановац, Лучани, Ражањ, Алексинац, Дољевац, Петровац на Млави, Смедеревска Паланка, Велика Плана, Параћин, Ћуприја, Свилајнац, Деспотовац, Рековац, Варварин, Трстеник, Шид, Кнић и Рача.

2. ПРОГРАМИ ПОМОЋИ И ОБНОВЕ ПОДРУЧЈА ПОГОЂЕНОГ ПОПЛАВАМА

Програм обнове

Члан 2.

Отклањање последица на подручју погођеном поплавама врши се у складу с програмима које доноси Влада, на предлог Канцеларије за помоћ и обнову поплављених подручја.

Програмима помоћи и обнове подручја погођеног поплавама (у даљем тексту: државни програм обнове) утврђују се мере и критеријуми за пружање помоћи, односно критеријуми, мере и поступак за обнову и санирање последица поплава по појединим областима и на одређеној територији.

Садржина државног програма обнове

Члан 3.

Државни програм обнове садржи нарочито:

1) област у којој се спроводе мере и територију на којој се спроводе мере;

2) анализу затеченог стања и настале штете и сагледавање могућих даљих штетних последица поплава, односно дејства клизишта;

3) мере које треба предузети ради обнове, односно санације последица поплава, односно дејства клизишта;

4) начин и обим спровођења мера, као и критеријуме за спровођење мера;

5) редослед спровођења мера;

6) рокове за спровођење мера;

7) органе државне управе надлежне за координацију, односно носиоце спровођења појединих мера и активности;

8) процену потребних финансијских средстава и изворе финансирања;

9) коришћење републичких робних резерви;

10) друге потребне елементе.

Државним програмом обнове може се предвидети да ће се, привремено, на подручју погођеном поплавама из средстава утврђених у члану 5. став 1, тачка 1), тач. 4) - 8) и тачка 10) овог закона финансирати и поједина права и услуге, које се у складу са општим прописима финансирају из буџета јединица локалне самоуправе.

Државни програми обнове израђују се на основу извештаја и налаза органа државне управе, стручних мишљења других органа и служби, јавних предузећа и других субјеката, као и извештаја и предлога надлежних органа јединица локалне самоуправе.

3. КАНЦЕЛАРИЈА ЗА ПОМОЋ И ОБНОВУ ПОПЛАВЉЕНИХ ПОДРУЧЈА

Члан 4.

Канцеларија за помоћ и обнову поплављених подручја, коју образује Влада, задужена је за стручне послове везане за помоћ, обнову и санирање последица елементарних непогода изазваних обилним кишама које су довеле до изливања река, и активирања клизишта у угроженим подручјима.

Канцеларија за помоћ и обнову поплављених подручја је служба Владе којом руководи директор, који је одговоран председнику Владе.

Канцеларија за помоћ и обнову поплављених подручја (у даљем тексту: Канцеларија):

1) организује и координира послове у вези са пријемом и дистрибуцијом хуманитарне и друге помоћи упућене Републици Србији за угрожене у поплављеном подручју;

2) припрема и доставља Влади периодичне извештаје о примљеној и дистрибуираној хуманитарној и другој помоћи упућеној Републици Србији за угрожене у поплављеном подручју, као и завршни извештај о њеној расподели;

3) припрема акт о начину верификације штета садржаних у извештајима о процени штета јединица локалне самоуправе, односно акт о верификацији штета садржаних у извештајима o процени штета јавних предузећа и других облика организовања, чији је оснивач Република Србија, који доноси Влада;

4) координира послове припреме делимичних извештаја о процени штете на подручју погођеном поплавама;

5) припрема извештај о процењеној укупној штети, на основу добијених података од надлежних органа и других субјеката, који усваја Влада, и објављује га на својој интернет страници;

6) организује, координира и припрема државни програм обнове;

7) координира послове праћења и извештавања о спровођењу државног програма обнове и припрема акт о начину извештавања о реализацији тих програма, који доноси Влада;

8) врши друге послове одређене законом или прописом Владе.

4. ОБЕЗБЕЂИВАЊЕ СРЕДСТАВА ЗА ОТКЛАЊАЊЕ ПОСЛЕДИЦА ПОПЛАВА

Извори средстава

Члан 5.

Средства за отклањање последица поплава, односно активирања клизишта у смислу овог закона, обезбеђује се из:

1) буџета Републике Србије;

2) буџета аутономне покрајине;

3) буџета јединица локалне самоуправе;

4) донација;

5) прилога и поклона;

6) примања од задуживања;

7) примања од продаје финансијске имовине;

8) финансијске помоћи Европске уније;

9) средстава јавних предузећа и других облика организовања чији је оснивач Република Србија, аутономна покрајина, односно јединица локалне самоуправе;

10) других извора у складу са законом.

Средства из буџета аутономне покрајине, односно јединице локалне самоуправе користе се за отклањање последица поплава у складу са програмом обнове који доноси аутономна покрајина, односно јединица локалне самоуправе, а који се достављају Канцеларији.

Уговоре о донацији, финансијској и другој помоћи упућеној Републици Србији, осим међународних уговора, са даваоцем донације, односно помоћи, у име и за рачун Републике Србије закључује Канцеларија.

Начин коришћења средстава

Члан 6.

Средства из члана 5. овог закона користе се по обиму, динамици и за намене утврђене програмима обнове.

Помоћ се крајњим корисницима додељује у новцу, роби, радовима, добрима и услугама.

Критеријуме за доделу помоћи, као и врсту и висину помоћи утврђује Влада државним програмом обнове.

Раздео и начин исказивања средстава

Члан 7.

Средства из члана 5. став 1, тачка 1), тач. 4) - 8) и тачка 10) овог закона, намењена отклањању последица поплава, у буџету Републике Србије, користе се преко Канцеларије, осим уколико међународним уговором, уговором о донацији, хуманитарној или другој помоћи није друкчије одређено.

Средства за реализацију програма обнове обезбеђују се и у програму рада и пословања и финансијском плану и годишњем програму пословања корисника јавних средстава, дефинисаних Законом о буџетском систему („Службени гласник РС”, бр. [54/09](http://we2.cekos.com/ce/faces/index.jsp%3F%26action%3Dpropis%26file%3D06772701.html%26path%3D06772701.html%26query%3Do+bud--3--etskom+sistemu%26mark%3Dtrue%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3Dbud--3--etskom%7Csistemu), [73/10](http://we2.cekos.com/ce/faces/index.jsp%3F%26action%3Dpropis%26file%3D07732401.html%26path%3D07732401.html%26query%3Do+bud--3--etskom+sistemu%26mark%3Dtrue%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3Dbud--3--etskom%7Csistemu), [101/10](http://we2.cekos.com/ce/faces/index.jsp%3F%26action%3Dpropis%26file%3D07888501.html%26path%3D07888501.html%26query%3Do+bud--3--etskom+sistemu%26mark%3Dtrue%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3Dbud--3--etskom%7Csistemu), [101/11](http://we2.cekos.com/ce/faces/index.jsp%3F%26action%3Dpropis%26file%3D08557801.html%26path%3D08557801.html%26query%3Do+bud--3--etskom+sistemu%26mark%3Dtrue%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3Dbud--3--etskom%7Csistemu), [93/12](http://we2.cekos.com/ce/faces/index.jsp%3F%26action%3Dpropis%26file%3D09018501.html%26path%3D09018501.html%26query%3Do+bud--3--etskom+sistemu%26mark%3Dtrue%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3Dbud--3--etskom%7Csistemu), [62/13](http://we2.cekos.com/ce/faces/index.jsp%3F%26action%3Dpropis%26file%3D09603501.html%26path%3D09603501.html%26query%3Do+bud--3--etskom+sistemu%26mark%3Dtrue%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3Dbud--3--etskom%7Csistemu), [63/13](http://we2.cekos.com/ce/faces/index.jsp%3F%26action%3Dpropis%26file%3D09611801.html%26path%3D09611801.html%26query%3Do+bud--3--etskom+sistemu%26mark%3Dtrue%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3Dbud--3--etskom%7Csistemu) – исправка и [108/13](http://we2.cekos.com/ce/faces/index.jsp%3F%26action%3Dpropis%26file%3D09886201.html%26path%3D09886201.html%26query%3Do+bud--3--etskom+sistemu%26mark%3Dtrue%26tipPretrage%3D1%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3Dbud--3--etskom%7Csistemu)).

Корисници јавних средстава дужни су да искажу средства опредељена за реализацију програма обнове у својим буџетима, програмима пословања, односно финансијским плановима, као и да искажу сва прикупљена средства од донација и помоћи за отклањање последица поплава.

Начин плаћања

Члан 8.

Канцеларија врши директна плаћања правном или физичком лицу које је прималац помоћи или које врши послове обнове.

Регистар плаћања по уговорима

Члан 9.

Канцеларија образује и води базу података о одобреним и реализованим плаћањима из средстава намењених отклањању последица поплава (у даљем тексту: Регистар плаћања).

Регистар плаћања садржи: шифру и назив уговора, износ апропријације, назив и број рачуна примаоца средстава, износ и датум сваке појединачне исплате, износ укупно реализованих средстава (износи се изражавају у динарима и у еврима) и проценат реализације средстава.

Регистар плаћања води се у електронском облику.

Извештавање Канцеларије о финансијској и нефинансијској помоћи коју су примили други корисници јавних средстава

Члан 10.

Органи државне управе и други корисници јавних средстава дужни су да извештавају Канцеларију о свим финансијским и нефинансијским приливима и одливима средстава намењених за отклањање последица на подручјима погођеним поплавама.

Извештавање се врши месечно, а по потреби, на захтев Канцеларије, и у краћим роковима.

Подаци из става 1. овог члана достављају се на обрасцима чији изглед, садржину и начин достављања, као и начин обраде припрема Канцеларија у сарадњи са министарством надлежним за послове финансија и на предлог министарства надлежног за послове финансија прописује Влада.

Нефинансијска помоћ примљена за отклањање последица на подручјима погођеним поплавама путем донација, прилога и поклона мора да се евидентира и изрази у новцу, користећи упоредни преглед цена на тржишту, уколико уговором или одлуком није прецизирана вредност, а процену врши корисник јавних средстава који је прималац помоћи.

Извештавање Народне скупштине и Владе

Члан 11.

Канцеларија обједињава извештајe о финансијској и нефинансијској помоћи коју су примили други корисници јавних средстава и извештај о приливима и одливима средстава намењених за отклањање последица на подручјима погођеним поплавама који се реализују преко Канцеларије и тромесечно, а на захтев Владе и чешће, доставља Влади, а по усвајању, Влада их доставља Народној скупштини.

Извештаји из става 1. овог члана објављују се на интернет страници Канцеларије.

5. ПОСТУПАК ЈАВНЕ НАБАВКЕ

Члан 12.

На набавке добара, услуга и радова који су неопходни за отклањање последица на подручју погођеном поплавама примењује се отворени поступак прописан одредбом члана 32. Закона о јавним набавкама („Службени гласник РС”, број 124/12), осим уколико међународним уговором није другачије одређено.

Набавке из става 1. овог члана утврђују се државним програмом обнове.

Набавке из става 1. овог члана спроводи Канцеларија, а могу их спроводити и други корисници јавних средстава одређени државним програмом обнове, уз право да представник Канцеларије учествује као члан комисије за спровођење јавне набавке.

У поступку јавне набавке из става 1. овог члана не примењују се одредбе Закона о јавним набавкама које се односе на план набавки, претходно обавештење, начин доказивања обавезних и додатних услова за учешће у поступку јавне набавке, рокове за подношење понуда и рокове за одлучивање Републичке комисије за заштиту права у поступцима јавних набавки.

Начин доказивања услова за учешће у поступку јавне набавке

Члан 13.

У поступку јавне набавке из члана 12. овог закона испуњеност обавезних и додатних услова за учешће у поступку јавне набавке, може да се доказује достављањем изјаве којом понуђач под пуном материјалном и кривичном одговорношћу потврђује да испуњава услове.

Рок и позив за подношење понуда

Члан 14.

Рок за подношење понуда у поступку из члана 12. овог закона не може бити краћи од десет дана од дана објављивања позива за подношење понуда.

Позив за подношење понуда за јавне набавке из члана 12. овог закона објављују се и на интернет страници Канцеларије.

Заштита права

Члан 15.

Захтев за заштиту права не задржава даље активности наручиоца у поступку из члана 12. овог закона.

Наручилац може и пре истека рока за подношење захтева за заштиту права да закључи уговор о јавној набавци.

Републичка комисија за заштиту права у поступцима јавних набавки (у даљем тексту: Републичка комисија) је дужна да о захтеву за заштиту права одлучи решењем у року од пет дана од дана пријема уредног захтева за заштиту права.

О жалби против закључка наручиоца, Републичка комисија је дужна да одлучи у року три дана од дана пријема жалбе.

Републичка комисија је дужна да одлуку из ст. 3. и 4. овог члана достави наручиоцу, подносиоцу захтева и изабраном понуђачу, у року од два дана од дана доношења.

Примена другог поступка јавне набавке

Члан 16.

Наручилац може одлучити да за набавке добара, услуга и радова који су неопходни за отклањање последица на подручју погођеном поплавама које су утврђене државним програмом обнове, примени и други поступак јавне набавке, ако су за то испуњени услови прописани Законом о јавним набавкама.

У случају из става 1. овог члана не примењују се одредбе Закона о јавним набавкама које се односе на план набавки, претходно обавештење, начин доказивања обавезних и додатних услова за учешће у поступку јавне набавке и прибављање мишљења Управе за јавне набавке о основаности преговарачког поступка без објављивања позива за подношење понуда из члана 36. став 1. тачка 3).

Испуњеност обавезних и додатних услова за учешће у поступку јавне набавке, може да се доказује на начин прописан чланом 13. овог закона.

Уколико корисник јавних средстава одређен државним програмом обнове одлучи да спроведе поступак јавне набавке из става 1. овог члана, дужан је да прибави сагласност Канцеларије.

Извештај о реализацији набавки

Члан 17.

Извештај о реализацији набавки спроведених према овом закону објављује се на интернет страници Канцеларије и корисника јавних средстава који је спровео поступак набавке.

Уговор о јавној набавци

Члан 18.

Уговор о извођењу радова, односно о набавци добара и услуга (у даљем тексту: Уговор) са извођачем радова, са добављачем и пружаоцем услуга закључује, у име Републике Србије, Канцеларија, односно корисник јавних средстава који је у складу са државним програмом обнове спровео набавку.

Одговорност за преузимање обавеза и достава захтева за плаћање

Члан 19.

Руководилац корисника јавних средстава и директор Канцеларије заједнички су одговорни за преузимање обавеза, издавање налога за плаћање и извршавање расхода и издатака намењених за спровођење државног програма обнове.

Уколико су средства за реализацију Уговора обезбеђена код Канцеларије, а набавку је у складу са државним програмом обнове спровео други корисник јавних средстава, корисник јавних средстава који је спровео набавку, после провере исправности документације, доставља Канцеларији ради плаћања потписан и оверен захтев за плаћање са документацијом о реализацији Уговора (авансну, привремене и окончану ситуацију, фактуре, банкарске гаранције и др.), уз извештај стручног надзора за уговоре о извођењу радова.

По пријему захтева за плаћање, а након провере усклађености приспеле ситуације са уговореном вредношћу радова, добара и услуга, Канцеларија уплаћује захтевани износ на рачун извођача радова, односно добављача или пружаоца услуга.

6. РОБНЕ РЕЗЕРВЕ

Члан 20.

У сврху помоћи становништву на подручјима погођеним поплавама, Влада, на предлог Канцеларије, а у складу са државним програмом обнове, може наложити Републичкој дирекцији за робне резерве да бесповратно обезбеди робу коју чува на залихама, крајњим корисницима, на основу спецификација сачињених од стране надлежних министарстава.

II. ПОСЕБНЕ ОДРЕДБЕ О МЕРАМА У ПОЈЕДИНИМ

ОБЛАСТИМА

1. ЗАШТИТА ЗДРАВЉА ЉУДИ И ЖИВОТНЕ СРЕДИНЕ

Спречавање и сузбијање заразних болести

Члан 21.

Министар надлежан за послове здравља, на предлог Института за заштиту здравља Србије, у сврху отклањања последица поплава на погођеним подручјима које могу довести до појаве епидемије заразних болести или до оболевања од других болести и повреда великог броја људи, проглашава епидемију или опасност од епидемије заразних болести и других претњи по здравље већег броја људи и одређује заражено, односно угрожено подручје и наређује мере које треба предузети на спречавању и сузбијању заразних и других болести, као и других претњи по здравље већег броја људи.

Министар надлежан за послове здравља актом из става 1. овог члана може наредити организовање и спровођење сваке од мера прописаних законом којим се уређује заштита становништва од заразних болести за коју, на основу мишљења Института за заштиту здравља Србије, оцени да одговара конкретним околностима на подручју погођеном поплавама.

Мере из ст. 1. и 2. овог члана спроводе се на начин прописан законом којим се уређује заштита становништва од заразних болести.

Државним програмом обнове могу се предвидети и друге мере у области заштите здравља људи на подручју погођеном поплавама и одредити начин њиховог спровођења.

Коришћење нерегистрованих биоцидних производа добијених из донације, односно хуманитарне помоћи

Члан 22.

Биоцидни производ добијен из донације за који није донето решење о упису у Привремену листу биоцидних производа за достављање техничког досијеа (у даљем тексту: Привремена листа) или издато одобрење у складу са законом који се уређује управљање биоцидним производима, може се користити на подручју погођеном поплавама у случају појаве непожељних организама који не могу бити сузбијени другим средствима или биоцидним производом за који је донето решење о упису у Привремену листу или издато одобрење, на основу привремене дозволе о његовом коришћењу.

Привремену дозволу за коришћење биоцидног производа из става 1. овог члана издаје министарство надлежно за управљање хемикалијама и биоцидним производима, сходном применом закона којим се уређују биоцидни производи.

Уз захтев за издавање привремене дозволе за коришћење биоцидног производа из става 1. овог члана достављају се и: трговачко име биоцидног производа, врста биоцидног производа, подаци о произвођачу биоцидног производа, предвиђеној области примене и начину коришћења биоцидног производа, хемијски/генерички назив и CAS/EC број активних супстанци садржаних у биоцидном производу; безбедносни лист за биоцидни производ; безбедносни лист за сваку активну супстанцу садржану у биоцидном производу, етикета биоцидног производа са упутством за употребу на српском језику (уколико је доступно) или на енглеском језику, образложење о томе да не постоји у промету друго средство или биоцидни производ који може сузбити те непожељне организме, доказ о ефикасности биоцидног производа за предвиђени начин коришћења; подаци о кориснику биоцидног производа; податак о количини биоцидног производа; доказ да је биоцидни производ у року трајања за све време важења привремене дозволе, податак о подручју и величини површине која ће се третирати биоцидним производом; подаци о саставу биоцидног производа, као и уговор о донаторству.

Решење о привременој дозволи из става 2. овог члана је коначно и против њега се може покренути управни спор.

Привремена дозвола издаје се са роком важења не дужим од 120 дана.

Носилац привремене дозволе дужан је да упути корисника биоцидног производа на решењем утврђене услове за ограничено и контролисано коришћење биоцидног производа и да води евиденцију о искоришћеним и неискоришћеним количинама биоцидног производа.

2. ИЗГРАДЊА, РЕКОНСТРУКЦИЈА, АДАПТАЦИЈА И САНАЦИЈА ОБЈЕКАТА

а) Експропријација

Утврђивање јавног интереса за експропријацију

Члан 23.

Овим законом утврђује се јавни интерес за експропријацију, односно административни пренос непокретности, ради изградње објеката утврђених државним програмом обнове, установљење права службености (непотпуна експропријација), ради постављања водоводних цеви, подземних и надземних водова свих напонских нивоа и дистрибутивних трансформаторских станица, телефонских каблова, као и привремено заузимање непокретности ради извођења радова обухваћених програмом обнове.

Корисници експропријације

Члан 24.

Eкспропријација се може вршити за потребе Републике Србије, аутономне покрајине, јединице локалне самоуправе, јавних фондова, јавних агенција, привредних друштава која су основана од стране јавних предузећа као и за потребе привредних друштава са већинским државним капиталом основаних од стране Републике Србије, аутономне покрајине, или јединица локалне самоуправе, ако законом није другачије одређено.

Поступак по предлогу за експропријацију

Члан 25.

О предлогу за експропријацију решава орган јединице локалне самоуправе надлежан за имовинско-правне послове на чијој територији се налази непокретност која је предмет експропријације.

Уз предлог за експропријацију доставља се извод из листа непокретности за непокретност која је предмет експропријације, потврда да се ради о земљишту подобном за изградњу издата од стране органа јединице локалне самоуправе надлежног за послове урбанизма, као и извод из државног програма обнове из којег се утврђује да је на тој катастарској парцели предвиђена обнова објеката у складу са овим законом.

Пре доношења решења о експропријацији надлежни орган утврђује да на територији те јединице локалне самоуправе не постоји одговарајуће земљиште у државној својини или земљиште у јавној својини аутономне покрајине или јединице локалне самоуправе, на коме се може вршити градња нових објеката, у складу са овим законом.

По спроведеном поступку, надлежни орган доноси решење у року од осам дана.

Сопственик непокретности може изјавити жалбу у року осам дана, од дана достављања решења из става 4. овог члана.

По жалби на решење из става 4. овог члана одлучује министарство надлежно за послове финансија у року од осам дана.

На основу коначног решења о експропријацији, стичу се услови за увођење у посед корисника експропријације.

У свему осталом што није уређено овим законом примењују се одредбе Закона о експропријацији („Службени гласник РС”, бр. 53/95, 23/01 ‒ СУС, 20/09 и 55/13‒УС) и Закона о општем управном поступку („Службени лист СРЈ”, бр. 33/97 и 31/01 и „Службени гласник РС”, број 30/10).

б) Обнова објеката

Објекти који се обнављају

Члан 26.

Обнова објеката спроводи се изградњом новог објекта, односно реконструкцијом, санацијом или адаптацијом постојећег објекта, у складу са овим законом.

Објектима у смислу овог закона сматрају се: породични стамбени објекти, стамбени и стамбено-пословни објекти, станови у стамбеним и стамбено-пословним објектима, културна добра и културна инфраструктура, комунална инфраструктура, путна и железничка инфраструктура, електро-енергетски објекти за производњу, пренос и дистрибуцију електричне енергије, објекти и системи електронских комуникација, објекти рудне производње и снабдевања, гасоводи, објекти посебне намене, као и објекти јавне намене у јавној својини.

Критеријуми за спровођење обнове породичних стамбених објеката

Члан 27.

Обнова породичног стамбеног објекта који је срушен услед дејства поплава или активирањем клизишта, односно објекта за који је надлежни орган донео решење о забрани коришћења објекта, спроводи се изградњом новог објекта, у складу са државним програмом обнове.

Обнова стамбеног објекта који је срушен услед дејства поплава или активирањем клизишта на локацији која није погодна за грађење (неадекватни хидролошки, геолошки или урбанистички услови), врши се изградњом новог објекта на локацији погодној за изградњу, исплатом новчане помоћи или куповином друге непокретности, до вредности новог објекта који би физичком лицу био опредељен у складу са критеријумима из државног програма помоћи.

Критеријуми за спровођење обнове објеката из ст. 1. и 2. овог члана утврђују се државним програмом обнове.

Типски објекти

Члан 28.

Обнова породичног стамбеног објекта из члана 27. овог закона, спроводи се изградњом типских објеката и то:

1) објекат тип I, површине 60м2,

2) објекат тип II, површине 80м2,

3) објекат тип III, површине 100м2.

Критеријуми за доделу одговарајућег типа објекта утврђују се државним програмом помоћи.

Изузетно од става 1. овог члана, уговором о донацији може бити уговорен и другачији тип објеката.

Изградња породичних стамбених објеката

Члан 29.

Изградња породичних стамбених објеката, врши се на основу главних пројеката за прописане типове стамбених објеката.

Канцеларија, по достављеном списку јединице локалне самоуправе о броју и типовима стамбених објеката који ће се градити на њеној територији, доставља главни пројекат за изградњу јединици локалне самоуправе.

Избор извођача радова за изградњу породичних стамбених објеката врши се у поступку јавне набавке који се спроводи у складу са овим законом.

Члан 30.

Инвеститор изградње породичних стамбених објеката је Република Србија.

У име и за рачун Републике Србије инвеститорска права врши Канцеларија, до издавања употребне дозволе за појединачни објекат.

На предлог Канцеларије, Влада одређује стручни надзор над извођењем радова.

Члан 31.

По извршеном избору извођача и одређивању стручног надзора, на земљишту одређеном за изградњу, може се приступити грађењу објекта, у складу са чланом 143. Закона о планирању и изградњи („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 ‒ УС, 50/13 – УС и 98/13 ‒ УС).

Јединица локалне самоуправе, до истека рока из члана 143. Закона о планирању и изградњи, може једним решењем издати грађевинску и употребну дозволу.

Пре издавања решења из става 2. овог члана, надлежни орган утврђује да је објекат изграђен на земљишту погодном за изградњу, да је приложен главни пројекат и да је достављен записник комисије за технички преглед објекта да је објекат подобан за употребу.

Ако је објекат изграђен на земљишту у својини јединице локалне самоуправе, односно аутономне покрајине, пре издавања решења из става 2. овог члана јединица локалне самоуправе, односно аутономна покрајина преноси право својине на грађевинском земљишту на коме је објекат саграђен на Републику Србију, без накнаде.

Ако је објекат изграђен на земљишту у својини лица коме је објекат срушен или забрањен за коришћење, надлежни орган јединице локалне самоуправе издаће решење о грађевинској и употребној дозволи на име тог лица. Инвеститорска права, у име и за рачун физичког лица - власника земљишта, до издавања употребне дозволе врши Канцеларија, у складу са овим законом.

За породичне стамбене објекте изграђене у складу са одредбама овог закона, не плаћа се накнада за уређивање грађевинског земљишта, као ни накнада за промену намене пољопривредног земљишта у грађевинско.

Решење из става 2. овог члана садржи податке о инвеститору, објекту (габарит, спратност, тип објекта и укупна површина), катастарској парцели на којој је објекат изграђен, документацији на основу које се издаје грађевинска и употребна дозвола, као и констатацију да је објекат изграђен у складу са овим законом.

Решење из става 2. овог члана, садржи и одредбу којом инвеститор-Република Србија даје сагласност лицу коме је објекат срушен или забрањен за коришћење, да, по правноснажности тог решења, без даљег присуства и посебне сагласности инвеститора, може уписати право својине на новоизграђеном објекту, осим када решење гласи на физичко лице из става 5. овог члана. Пренос права својине не сматра се прометом непокретности, те не постоји обавеза плаћања пореза на пренос апсолутних права.

Нова породична стамбена зграда, изграђена у складу са овим законом, сматра се објектом изграђеним у складу са законом којим се уређује изградња објеката.

Члан 32.

Решење из члана 31. овог закона, коначно је и против њега се не може уложити жалба, али се тужбом може покренути управни спор.

Члан 33.

Породична стамбена зграда, изграђена у складу са одредбама овог закона, не може се отуђити у року од пет година од дана правноснажности решења из члана 31. овог закона.

Обнова оштећених објеката

Члан 34.

Обнова породичног стамбеног објекта, стамбеног или стамбено пословног објекта, односно стана у стамбеном или стамбено пословном објекту, који је оштећен услед дејства поплава или активирањем клизишта, врши се исплатом новчане помоћи.

Критеријуми и висина помоћи за обнову објеката из става 1. овог члана утврђују се државним програмом обнове.

Обнова инфраструктурних објеката

Члан 35.

Обнова електро-енергетских објеката за производњу, пренос и дистрибуцију електричне енергије, објеката рудне производње и снабдевања, објеката гасне инфраструктуре, путева и јавне железничке инфраструктуре, телекомуникационих објеката, односно мрежа, система и средстава, укључујући и објекте инфраструктуре електронских комуникација (кабловска канализација), објеката комуналне инфраструктуре, објеката посебне намене и објеката јавне намене у јавној својини, спроводи се у складу с програмима обнове.

Програмима обнове утврђују се и: извор финансирања, финансијска средства потребна за обнову објеката из става 1. овог члана и одређује инвеститор.

Инвеститорска права за извођење радова на обнови објеката из става 1. овог члана, који су у својини Републике Србије, вршиће јавна предузећа, односно зависна привредна друштва, без посебног овлашћења Владе.

3. ОБНОВА ПРИВРЕДНЕ ДЕЛАТНОСТИ

Помоћ привредним субјектима

Члан 36.

На предлог министарства надлежног за послове привреде, Влада може привредним субјектима доделити помоћ у виду подстицаја, у складу са државним програмом обнове.

Подстицај из става 1. овога члана може се доделити предузетнику и малом/микро привредном субјекту који је претрпео штету од елементарних непогода изазваних обилним кишама које су довеле до изливања река и активирања клизишта на подручју погођеном поплавама, ако је био регистрован на том подручју, односно ако је на том подручју имао издвојену пословну јединицу у тренутку проглашења ванредне ситуације.

Државним програмом обнове могу се предвидети и друге мере у области привреде на подручју погођеном поплавама и одредити начин њиховог спровођења.

4. ПОМОЋ ПОЉОПРИВРЕДНИМ ПРОИЗВОЂАЧИМА

Члан 37.

Пољопривредном газдинству и породичном пољопривредном газдинству, регистрованом у складу са законом, које је претрпело штету од елементарних непогода изазваних обилним кишама које су довеле до изливања река и активирања клизишта на подручју погођеном поплавама, помоћ за обнову пољопривредне производње додељује се у складу са државним програмом обнове.

5.ОБНОВА КУЛТУРНИХ ДОБАРА И КУЛТУРНЕ ИНФРАСТРУКТУРЕ

Члан 38.

Обнова културних добара и културне инфраструктуре, као и успостављање културне делатности на подручју погођеном поплавом, врши се у складу са државним програмом обнове.

Државним програмом обнове биће прописане мере које је потребно предузети ради обнове културних добара и културне инфраструктуре, укључујући мере успостављања културних делатности које су прекинуте наступањем поплаве.

6. ЈАВНИ РАДОВИ И РАДНЕ АКЦИЈЕ

Члан 39.

Ради санирања последица поплаве и активирања клизишта, обнове поплављеног подручја и подручја угрожених клизиштима, обезбеђења повратка и интеграције локалног становништва, на подручју погођеном поплавама могу се организовати јавни радови и радне акције, у складу са одредбама овог закона.

Начин избора јавних радова, избор извођача јавних радова, избор лица ангажованих на јавним радовима, висина трошкова организовања јавних радова, висина накнаде ангажованих лица и других трошкова, утврђује се државним програмом обнове.

На јавним радовима ангажују се незапослена лица, при чему предност имају корисници социјалне помоћи, корисници новчане накнаде за случај незапослености, млади и остала лица из категорије теже запошљивих, са пребивалиштем, односно боравиштем на подручју погођеном поплавама на коме се организују јавни радови.

Јавни радови организовани на начин прописан у ст. 1 - 3. овог члана не искључују могућност организовања јавних радова на подручју погођеном поплавама, на начин прописан законом којим се уређује запошљавање.

Начин организовања радних акција, избор организатора и висина трошкова организовања радних акција, утврђује се државним програмом обнове.

III. ПОСТУПAK ЗА ДОДЕЛУ ПОМОЋИ

Пријава штете

Члан 40.

Физичка и правна лица која су претрпела штету од елементарних непогода на подручју погођеном поплавама, пријаву штете подносе надлежном органу јединице локалне самоуправе, према месту настанка штете.

Доношење одлуке о врсти и висини помоћи

Члан 41.

Поступак за доделу помоћи утврђене овим законом води се у складу са одредбама овог закона и закона којим се уређује општи управни поступак.

Одлучивање о врсти и висини помоћи јединица локалне самоуправе обавља као поверени посао.

Решење о врсти и висини помоћи доноси надлежни орган јединице локалне самоуправе, на основу критеријума утврђених државним програмом обнове.

На решење из става 3. овог члана може се изјавити жалба Комисији за утврђивање штете од елементарних непогода, образованој у складу с Пословником Владе, у року од осам дана од дана достављања тог решења.

Решење Комисије за утврђивање штете од елементарних непогода је коначно и против њега се може водити управни спор.

Коначно решење доставља се Канцеларији.

Јавност података о додељеној помоћи

Члан 42.

Подаци о додељеној помоћи и о примаоцима помоћи представљају јавне податке и Канцеларија их објављује на својој интернет презентацији.

IV. НАДЗОР

Члан 43.

Надзор над применом овога закона врши министарство надлежно за послове грађевинарства.

Инспекцијски надзор, непосредним увидом у пословање и поступање физичких и правних лица приликом реализације мера утврђених у складу са овим законом, врше органи државне управе у складу са утврђеним делокругом.

Надзор над обављањем поверених послова из члана 41. овог закона врши министарство надлежно за послове локалне самоуправе.

V. ПРЕЛАЗНЕ И ЗАВРШНЕ ОДРЕДБЕ

Члан 44.

Пријава штете ради остваривања права на помоћ у складу са овим законом, подноси се у року од осам дана од дана ступања на снагу овог закона.

Пријавa штете поднетa до дана ступања на снагу овог закона сматра се пријавом поднетом у складу са овим законом.

Члан 45.

Подзаконски и други акти потребни за спровођење овог закона биће донети у року од 15 дана од дана ступања на снагу овог закона.

Пропис којим је образована Канцеларија, Влада ће ускладити са овим законом у року од 15 дана од дана његовог ступања на снагу.

Члан 46.

Овај закон ступа на снагу наредног дана од дана објављивања у „Службеном гласнику Републике Србије”, а престаје да важи истеком једне године од дана ступања на снагу.

**ОБРАЗЛОЖЕЊЕ**

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење предложеног закона садржан је у одредбама члана 97. тач. 8. и 17. Устава Републике Србије, којима је, између осталог, прописано да Република Србија уређује и обезбеђује економске и социјалне односе од општег интереса и друге односе од интереса за Републику Србију, у складу с Уставом.

II. РАЗЛОЗИ ЗА ДОНОШЕЊЕ ЗАКОНА

Разлози за доношење закона којим се уређује отклањање последица на подручју погођеном поплавама у Републици Србији, које су наступиле у мају 2014. године, садржани су, пре свега, у потреби да се неодложно обезбеди нормализација услова живота на поплављеним и клизиштима угроженим деловима територије Републике Србије, да се осигурају елементарни егзистенцијални услови породицама и појединцима чији су стамбени објекти срушени или тешко оштећени, да се створе услови за обнављање привредне и пољопривредне делатности, те да се санира штета на инфраструктурним објектима на поплављеном подручју.

Како би се поново успоставио одржив начин привређивања и санирале последице поплава, неопходно је посебним законом осигурати правни оквир за убрзање процедура од значаја за процес обнове, као и флексибилније услове за примену оних системских решења која то омогућавају. Истовремено, доношење посебног закона је и пут и механизам за осигурање транспарентности у коришћењу донаторских и других средстава која су обезбеђена за помоћ и обнову поплављених подручја.

III. ОБЈАШЊЕЊЕ ПОЈЕДИНАЧНИХ РЕШЕЊА

Предложени закон подељен је у пет поглавља. У првом поглављу садржане су Основне одредбе, односно одредбе којима се уређује предмет закона (први одељак), а то је ‒ отклањање последица на подручју погођеном поплавама у Републици Србији, које су наступиле у мају 2014. године (члан 1. став 1) и дефинише коју територију Републике Србије обухвата подручје погођено поплавама, односно на којој ће се територији, у складу са овим законом, спроводити обнова (члан 1. став 2).

У другом одељку првог поглавља Предлога закона – Програми помоћи и обнове подручја погођеног поплавама, прописује да се отклањање последица на подручју погођеном поплавама врши у складу с програмима које доноси Влада, на предлог Канцеларије за помоћ и обнову поплављених подручја (члан 2). Програмима помоћи и обнове подручја погођеног поплавама утврђују се мере и критеријуми за пружање помоћи, односно критеријуми, мере и поступак за обнову и санирање последица поплава ‒ по појединим областима и на одређеној територији. Пошто је предвиђена и могућност да аутономна покрајина и јединице локалне самоуправе доносе сопствене програме помоћи и обнове (члан 5. став 2), ради дистинкције, у члану 2. програми које доноси Влада означени су термином „државни”.

Садржина државних програма обнове утврђена је у члану 3. Предлога закона, из ког произлази да се државни програми обнове доносе за одговарајућу област (грађевинарство, саобраћај, енергетика, здравље, заштита животне средине, пољопртивреда и др) и према територији на којој ће се мере одређене у конкретној области примењивати. Истовремено је, ради стварања законског основа за финансирање оних права које је неопходно обезбедити, а за које поједине општине у овој ситуацији немају довољно сопствених средстава, прописано да се државним програмом обнове може предвидети да ће се, привремено, на подручју погођеном поплавама из средстава обезбеђених на централном нивоу финансирати и поједина права и услуге (у конкретној области), које се у складу са општим прописима финансирају из буџета јединица локалне самоуправе.

Чланом 4. Предлога закона (трећи одељак) ближе је уређен делокруг Канцеларија за помоћ и обнову поплављених подручја, као службе Владе, основане ради обављања стручних послова везаних за помоћ, обнову и санирање последица елементарних непогода изазваних обилним кишама које су довеле до изливања река, и активирања клизишта у угроженим подручјима. Транспарентност у раду Канцеларије посебно уређују одредбе чл. 9, 11, 17. и 42. предложеног закона.

Четврти одељак првог поглавља Предлога закона (чл. 5-11) уређује питања која се односе на обезбеђивање средстава за отклањање последица поплава (изворе финансирања и начин коришћења средстава). Основно правило у коришћењу ових средстава јесте да се средства обезбеђена у буџету Републике Србије, као и из донација, поклона, прилога, примања од задуживања и од продаје финансијске имовине, од финансијске помоћи Европске уније и из других извора, намењена отклањању последица на поплављеним подручјима, користе преко Канцеларије, осим уколико међународним уговором, уговором о донацији, хуманитарној или другој помоћи није друкчије одређено. Средства за реализацију програма обнове обезбеђују се и у програму рада и пословања и финансијском плану корисника јавних средстава, дефинисаних Законом о буџетском систему. Посебно је предвиђено да су корисници јавних средстава дужни да искажу средства опредељена за реализацију програма обнове у својим буџетима, програмима пословања односно финансијским плановима, као и да искажу сва прикупљена средства од донација и помоћи за отклањање последица поплава.

Прописано је и да се средства из буџета аутономне покрајине, односно јединице локалне самоуправе користе за отклањање последица поплава ‒ у складу са програмом обнове који самостално доносе аутономна покрајина, односно јединица локалне самоуправе, а који се, ради обезбеђивања координираног деловања, достављају и Канцеларији. Уговоре о донацији, финансијској и другој помоћи упућеној Републици Србији, осим међународних уговора, са даваоцем донације, односно помоћи у име и за рачун Републике Србије закључује Канцеларија.

Средства намењена обнови користе се по обиму, динамици и за намене утврђене програмима обнове. Помоћ се крајњим корисницима додељује у новцу, роби, радовима, добрима и услугама. Критеријуме за доделу помоћи, као и врсту и висину помоћи утврђује Влада државним програмом обнове. Канцеларијa образује и води, у електронском облику, базу података о одобреним и реализованим плаћањима из средстава намењених отклањању последица поплава. Регистар плаћања садржи: шифру и назив уговора, износ апропријације, назив и број рачуна примаоца средстава, износ и датум сваке појединачне исплате, износ укупно реализованих средстава (износи се изражавају у динарима и у еврима) и проценат реализације средстава.

Овим законом се предвиђа и да су органи државне управе и други корисници јавних средстава дужни да извештавају Канцеларију о свим финансијским и нефинансијским приливима и одливима средстава намењених за отклањање последица на подручјима погођеним поплавама. Подаци се достављају на обрасцима чији изглед, садржину и начин достављања, као и начин обраде припрема Канцеларија у сарадњи са министарством надлежним за послове финансија и на предлог министарства надлежног за послове финансија прописује Влада. Извештавање се врши месечно, а по потреби, на захтев Канцеларије, и у краћим роковима. Обједињене извештаје Канцеларија објављује на својој интернет страници, и тромесечно (а на захтев Владе и чешће) доставља Влади. Влада, по усвајању, извештај доставља Народној скупштини.

Пети одељак првог поглавља Предлога закона (чл. 12-19) садржи одредбе о јавним набавкама добара, услуга и радова који су неопходни за отклањање последица на подручју погођеном поплавама. На ове набавке примењује се, по правилу, отворени поступак, прописан одредбом члана 32. Закона о јавним набавкама, осим уколико међународним уговором није другачије одређено, с тим што су рокови за поједине радње у поступку скраћени, односно примерени околностима у којима је набавке потребно спровести. Истовремено је, из наведених разлога, искључена примена одредаба системског прописа које се односе на план набавки, начин доказивања обавезних и додатних услова за учешће у поступку јавне набавке, и на рокове за одлучивање Републичке комисије за заштиту права у поступцима јавних набавки.

Предвиђено је и да наручилац увек може одлучити да за набавке добара, услуга и радова који су неопходни за отклањање последица на подручју погођеном поплавама примени и неки други поступак јавних набавки, прописан системским законом којим се уређују јавне набавке, ако су за то испуњени услови прописани тим законом.

Поштујући начело транспарентности, предвиђено је и да се извештај о реализацији набавки спроведених према овом закону објављује на интернет страници Канцеларије и корисника јавних средстава који је спровео поступак набавке, када је државним програмом обнове одређено да набавку спроводи тај корисник, а не Канцеларија.

Овим законом је прописано и да уговор о извођењу радова, односно о набавци добара и услуга са извођачем радова, са добављачем и пружаоцем услуга закључује, у име Републике Србије, Канцеларија, односно корисник јавних средстава који је у складу са државним програмом обнове спровео набавку. Уколико су средства за реализацију уговора обезбеђена код Канцеларије, а набавку је у складу са државним програмом обнове спровео други корисник јавних средстава, корисник јавних средстава који је спровео набавку, после провере исправности документације, достављаја Канцеларији ради плаћања потписан и оверен захтев за плаћање са документацијом о реализацији уговора (авансну, привремене и окончану ситуацију, фактуре, банкарске гаранције и др.), уз извештај стручног надзора за уговоре о извођењу радова. По пријему захтева за плаћање, а након провере усклађености приспеле ситуације са уговореном вредношћу радова, добара и услуга, Канцеларија спроводи прописану процедуру и уплаћује захтевани износ на рачун извођача радова, односно добављача или пружаоца услуга.

Шести одељак првог поглавља Предлога закона (члан 20) предвиђа да Влада, на предлог Канцеларије, а у складу са државним програмом обнове, може наложити Републичкој дирекцији за робне резерве да бесповратно обезбеди робу коју чува на залихама, крајњим корисницима, на основу спецификација сачињених од стране надлежних министарстава.

Друго поглавље Предлога закона (чл. 21-39) садржи шест одељака, у којима су систематизоване посебне одредбе о мерама у појединим областима, које се могу предузети ради отклањања последица поплава. Ради спречавања епидемија заразних болести на поплављеном подручју, предвиђене су посебне мере у области здравља, које треба да обезбеде да се, и у случају постојања опасности од епидемије (а не само када је она већ наступила) могу наредити све мере које су прописане системским законом којим се уређује заштита становништва од заразних болести, а за које министар здравља, на основу мишљења стручних институција, оцени да одговарају конкретним околностима. Предвиђене мере у области животне средине односе се на прописивање посебних услова под којима се може издати привремена дозвола за коришћење биоцидног производа добијеног из донације за који није донето решење о упису у Привремену листу биоцидних производа за достављање техничког досијеа или није издато одобрење у складу са законом који се уређују биоцидни производи. Да би се обновила привредна делатност на поплављеним подручјима, превиђен је основ да Влада може привредним субјектима који су претрпели штету од поплава, доделити помоћ у виду подстицаја, у складу са државним програмом обнове. И у области пољопривреде продвиђена је могућност да се пољопривредном газдинству и породичном пољопривредном газдинству, регистрованом у складу са законом, које је претрпело штету од поплава, помоћ за обнову пољопривредне производње додељује се у складу са програмом обнове.

Предлог закона предвиђа и да се државним програмом обнове могу предвидети и друге мере у наведеним и другим областима, ради отклањања последица поплава, и одредити начин њиховог спровођења. Истовремено се предвиђа и то да се ради санирања последица поплаве и клизишта, обнове поплављеног подручја и подручја оштећених клизиштима, обезбеђивања повратка и интеграције локалног становништва, на подручју погођеном поплавама могу организовати јавни радови и радне акције ‒ у складу са одредбама овог закона. То значи да се начин избора јавних радова, избор извођача јавних радова, избор лица ангажованих на јавним радовима, висина трошкова организовања јавних радова, висина накнаде ангажованих лица и других трошкова утврђују програмом обнове. На јавним радовима могу се ангажовати незапослена лица, при чему предност имају корисници социјалне помоћи, корисници новчане накнаде за случај незапослености, млади и остала лица из категорије теже запошљивих, са пребивалиштем, односно боравиштем на подручју погођеном поплавама на коме се организују јавни радови. Важно је истаћи да јавни радови, организовани под посебним условима предвиђеним државним програмом обнове, не искључују могућност организовања јавних радова на подручју погођеном поплавама на начин прописан законом којим се уређује запошљавање. Начин организовања радних акција, избор организатора и висина трошкова организовања радних акција, утврђује се државним програмом обнове

Централно место у овом поглављу припада одељку који се односи на изградњу, реконструкцију, адаптацију и санацију објеката (чл. 23-35). Овим законом утврђује се јавни интерес за експропријацију, односно административни пренос непокретности, ради изградње објеката утврђених државним програмом обнове, установљење права службености (непотпуна експропријација) ради постављања водоводних цеви, подземних и надземних водова свих напонских нивоа и дистрибутивних трансформаторских станица, телефонских каблова, као и привремено заузимање непокретности ради извођења радова обухваћених програмом обнове. Eкспропријација се може вршити за потребе Републике Србије, аутономне покрајине, јединице локалне самоуправе, јавних фондова, јавних агенција, привредних друштава која су основана од стране јавних предузећа као и за потребе привредних друштава са већинским државним капиталом основаних од стране Републике Србије, аутономне покрајине, или јединица локалне самоуправе, ако законом није другачије одређено. О предлогу за експропријацију решава орган јединице локалне самоуправе надлежан за имовинско-правне послове на чијој територији се налази непокретност која је предмет експропријације. Пре доношења решења о експропријацији надлежни орган утврђује да на територији те јединице локалне самоуправе не постоји одговарајуће земљиште у државној својини или земљиште у јавној својини аутономне покрајине или јединице локалне самоуправе, на коме се може вршити градња нових објеката, у складу са овим законом.

Обнова објеката спроводи се изградњом новог објекта, односно реконструкцијом, санацијом или адаптацијом постојећег објекта, у складу са овим законом. Објектима у смислу овог закона сматрају се: породични стамбени објекти, стамбени и стамбено-пословни објекти, станови у стамбеним и стамбено-пословним објектима, комунална инфраструктура, путна и железничка инфраструктура, електро-енергетски објекти за производњу, пренос и дистрибуцију електричне енергије, објекти и системи електронских комуникација, објекти рудне производње и снабдевања, гасоводи, објекти посебне намене, као и објекти јавне намене у јавној својини. Обнова породичног стамбеног објекта који је срушен услед дејства поплава или активирањем клизишта, односно објекта за који је надлежни орган донео решење о забрани коришћења објекта, спроводи се изградњом новог објекта, у складу са државним програмом обнове. Обнова стамбеног објекта који је срушен услед дејства поплава или активирањем клизишта на локацији која није погодна за грађење (због постојања неповољних хидролошких и геолошких услова или из урбанистичких разлога), врши се изградњом новог објекта на локацији погодној за изградњу, исплатом новчане помоћи или куповином друге непокретности ‒ до вредности новог објекта који би физичком лицу био опредељен у складу са критеријумима из државног програма помоћи. Предлог закона предвиђа да се обнова породичних стамбених објеката изградњом спроводи изградњом типских објеката површине 60м2, 80м2 и 100м2, као и да се критеријуми за доделу одговарајућег типа објеката утврђују државним програмом обнове, али да уговором о донацији може бити уговорен и другачији тип објеката.

Инвеститор изградње породичних стамбених објеката је Република Србија. У име и за рачун Републике Србије инвеститорска права врши Канцеларија до издавања употребне дозволе за појединачни објекат. Канцеларија, по достављеном списку јединице локалне самоуправе о броју и типовима стамбених објеката који ће се градити на њеној територији, доставља главни пројекат за изградњу јединици локалне самоуправе. Избор извођача радова за изградњу породичних стамбених објеката врши се у поступку јавне набавке који се спроводи у складу са овим законом. По извршеном избору извођача и одређивању стручног надзора, на земљишту одређеном за изградњу, може се приступити грађењу објекта, у складу са чланом 143. Закона о планирању и изградњи. Реч је о посебним случајевима грађења објеката, предвиђеним системским законом, када се грађењу објекта, односно извођењу појединих радова може приступити и без претходно прибављене грађевинске дозволе, с тим што се дозвола тада издаје у року од једне године од дана престанка опасности које су проузроковале грађење, односно извођење радова (ако се објекат гради непосредно пред наступање или за време елементарних непогода, као и ради отклањања штетних последица од тих непогода, непосредно после њиховог наступања, у случају хаварије на енергетским објектима или телекомуникационим системима, као и у случају рата или непосредне ратне опасности).

Предвиђено је да јединица локалне самоуправе, до истека рока из члана 143. Закона о планирању и изградњи, може једним решењем издати грађевинску и употребну дозволу, а услови за то су да је објекат изграђен на земљишту погодном за изградњу, да је приложен главни пројекат и да је достављен записник комисије за технички преглед објекта да је објекат подобан за употребу. Ако је објекат изграђен на земљишту у својини јединице локалне самоуправе, односно аутономне покрајине, пре издавања дозволе, јединица локалне самоуправе, односно аутономна покрајина преноси право својине на грађевинском земљишту на коме је објекат саграђен на Републику Србију, без накнаде. Ако је објекат изграђен на земљишту у својини лица коме је објекат срушен или забрањен за коришћење, надлежни орган јединице локалне самоуправе издаће решење о грађевинској и употребној дозволи на име тог лица.

Инвеститорска права, у име и за рачун физичког лица власника земљишта, током изградње објекта врши Канцеларија, у складу са овим законом. За породичне стамбене објекте изграђене у складу са одредбама овог закона, не плаћа се накнада за уређивање грађевинског земљишта, као ни накнада за промену намене пољопривредног земљишта у грађевинско. Предлог заакона посебно предвиђа да решење којим се издаје дозвола садржи и одредбу (посебну клаузулу) којом Република Србија даје сагласност лицу коме је објекат срушен или забрањен за коришћење, да, по правноснажности тог решења, без даљег присуства и посебне сагласности инвеститора, може уписати право својине на новоизграђеном објекту. Пренос права својине не сматра се прометом непокретности те не постоји обавеза плаћања пореза на пренос апсолутних права.

Нова породична стамбена зграда, изграђена у складу са овим законом, сматра се објектом изграђеним у складу са законом којим се уређује изградња објеката.

Када је реч о обнови породичног стамбеног објекта, стамбеног или стамбено пословног објекта, односно стана у стамбеном или стамбено пословном објекту, који је оштећен услед дејства поплава или активирањем клизишта, она се, према овом закону врши исплатом новчане помоћи. Критеријуми и висина помоћи за обнову оштећеног објеката утврђују се државним програмом обнове.

Обнова електро-енергетских објеката за производњу, пренос и дистрибуцију електричне енергије, објеката рудне производње и снабдевања, објеката гасне инфраструктуре, путева и јавне железничке инфраструктуре, телекомуникационих објеката, односно мрежа, система и средстава, укључујући и објекте инфраструктуре електронских комуникација (кабловска канализација), објеката комуналне инфраструктуре, објеката посебне намене и објеката јавне намене у јавној својини, спроводи се у складу с програмима обнове, којима се утврђују извори финансирања, финансијска средства потребна за обнову и одређује инвеститор. Предлог закона, у циљу скраћења уобичајених процедура, предвиђа да ће инвеститорска права за извођење радова на обнови објеката који су у својини Републике Србије, вршити јавна предузећа, односно зависна привредна друштва, без посебног овлашћења Владе.

Треће поглавље Предлога закона садржи посебне одредбе о поступку за доделу помоћи (чл. 40-42). Прописано је да физичка и правна лица која су претрпела штету од елементарних непогода на подручју погођеном поплавама, пријаву штете подносе надлежном органу јединице локалне самоуправе, према месту настанка штете. Поступак за доделу помоћи утврђене овим законом води се у складу са одредбама овог закона и закона којим се уређује општи управни поступак. Решење о врсти и висини помоћи доноси надлежни орган јединице локалне самоуправе, на основу критеријума утврђених државним програмом обнове. О жалби одлучује Комисија за утврђивање штете од елементарних непогода, образована у складу с Пословником Владе, у року од осам дана од дана достављања тог решења. Решење Комисије је коначно и против њега се може водити управни спор.

Потреба да се осигура пуна транспарентност података о штети од поплава, о начину обнове, о утрошку донаторских и других средстава намењених обнови, транспарентност података о крајњим примаоцима, о врсти и висни помоћи и сл, условила је решење према коме јединице локалне самоуправе сва решења о додели помоћи, по коначности, достављају Канцеларији. Подаци о додељеној помоћи и о примаоцима помоћи представљају јавне податке и Канцеларија их објављује на својој интернет презентацији.

Четврто поглавље Предлога закона уређује надзор (члан 43). Надзор над применом овога закона врши министарство надлежно за послове грађевинарства. Инспекцијски надзор, непосредним увидом у пословање и поступање физичких и правних лица приликом реализације мера утврђених у складу са овим законом, врше органи државне управе у складу са утврђеним делокругом, док надзор над обављањем послова поверених овим законом врши министарство надлежно за државну управу и локалну самоуправу.

У поглављу Предлога закона које садржи прелазне и завршне одредбе утврђен је крајњи рок за пријаву штете (осам дана од дана ступања на снагу овог закона), с тим што је посебно прописано да се пријаве штете поднете до дана ступања на снагу овог закона сматрају пријавом поднетом у складу са овим законом.

Одредбама чл. 44, 45. и 46. Предлога закона утврђени су рокови за доношење и усклађивање подзаконских прописа и општих аката са овим законом, као и ступање на снагу и период примене овог закона. Предвиђено је да овај закон ступа на снагу наредног дана од дана објављивања у „Службеном гласнику Републике Србије”, а престаје да важи истеком једне године од дана ступања на снагу.

iV. ПРОЦЕНА ФИНАНСИЈСКИХ СРЕДСТВА ЗА СПРОВОЂЕЊЕ ЗАКОНА

За спровођење овог закона потребно је обезбедити додатна средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разматрање и доношење Предлога закона о отклањању последица поплава у Републици Србији предлаже се по хитном поступку у складу са чланом 167. Пословника Народне скупштине („Службени гласник РС”, број 20/12 – пречишћен текст), како би се што пре приступило раду на обнови поплављених подручја и како би се отклониле околности које могу да проузрокују штетне последице.

Недоношење закона по хитном поступку имало би штетне последице по живот и здравље људи на тим подручјима и негативно би утицале на рад свих релевантних органа и организација.

Vi. РАЗЛОЗИ ЗБОГ КОЈИХ СЕ ПРЕДЛАЖЕ ДА ЗАКОН СТУПИ НА СНАГУ НАРЕДНОГ ДАНА ОД ДАНА ОБЈАВЉИВАЊА

Предлаже се да овај закон ступи на снагу наредног дана од дана објављивања у „Службеном гласнику Републике Србије”, како би се што пре започела реализација свих активности неопходних за обнову поплављених подручја и отклониле околности које могу да проузрокују штетне последице по живот и здравље људи на тим подручјима.

Vii. АНАЛИЗА ЕФЕКАТА ЗАКОНА

Усвајањем и спровођењем овог закона обезбедиће се неодложно јединство система у раду државних и локалних органа, организација и служби (установа), као и привредних субјеката, који учествују у поступку обнове поплављеног подручја, и с тим у вези, спровођење јединствених мера усмерених, између осталог, и на остваривање неопходних уштеда у јавним расходима. Применом овог закона се не стварају обавезе за привредне и друге субјекте.

ИЗЈАВА О УСКЛАЂЕНОСТИ ПРЕДЛОГА ЗАКОНА О ОТКЛАЊАЊУ ПОСЛЕДИЦА ПОПЛАВА У РЕПУБЛИЦИ СРБИЈИ СА ПРОПИСИМА ЕВРОПСКЕ УНИЈЕ

1. Овлашћени предлагач прописа: Влада

Обрађивач: Министарство грађевинарства, саобраћаја и инфраструктуре

2. Назив прописа

Предлог закона о отклањању последица поплава у Републици Србији

Draft Law on elimination of consequences of floods in the Republic of Serbia

3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум), односно с одредбама Прелазног споразума о трговини и трговинским питањима између Европске заједнице, са једне стране, и Републике Србије, са друге стране („Службени гласник РС”, број 83/08) (у даљем тексту: Прелазни споразум):

а) Одредба Споразума и Прелазног споразума која се односи на нормативну садржину прописа

Нема

б) Прелазни рок за усклађивање законодавства према одредбама Споразума и Прелазног споразума

Нема

в) Оцена испуњености обавезе које произлазе из наведене одредбе Споразума и Прелазног споразума

Нема

г) Разлози за делимично испуњавање, односно неиспуњавање обавеза које произлазе из наведене одредбе Споразума и Прелазног споразума

Нема

д) Веза са Националним програмом за усвајање правних тековина Европске уније

Нема

4. Усклађеност прописа са прописима Европске уније:

а) Навођење одредби примарних извора права Европске уније и оцене усклађеност са њима

Нема

б) Навођење секундарних извора права Европске уније и усклађеност са њима

Нема

в) Навођење осталих извора права Европске уније и усклађеност са њима

Нема

г) Разлози за делимичну усклађеност, односно неусклађеност

Нема

д) Рок у којем је предвиђено постизање потпуне усклађености прописа са прописима Европске уније

Нема

5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42 ЕЗ, али се не врши и пренос те одредбе директиве)

Не постоје одговарајући секундарни извори права Европске уније са којима је потребно обезбедити усклађеност.

6. Да ли су претходно наведени извори права Европске уније преведени на српски језик?

/

7. Да ли је пропис преведен на неки службени језик Европске уније?

Не

8. Учешће консултаната у изради прописа и њихово мишљење о усклађености

У изради Предлога закона нису учествовали консултанти.